PRILOG

„DEHESA DEL CARRIZAL”

PDO-ES-A0054-AM02

Datum zahtjeva: 27.6.2014.

ZAHTJEV ZA IZMJENU SPECIFIKACIJE PROIZVODA

1. Pravila koja se primjenjuju na izmjenu

Članak 105. Uredbe (EU) br. 1308/2013 – izmjena koja nije manja

2. Opis i razlozi za izmjenu

2.1. Brisanje maksimalne stvarne alkoholne jakosti

Izbrisana je maksimalna alkoholna jakost vina, tj. 15 % vol., s obzirom na to da se postojećom razinom izostavljaju zrelije berbe i ne iskorištava potencijal dostupnih sorti i tla.

U točki 2.1. specifikacije proizvoda, ANALITIČKA SVOJSTVA VINA, umjesto „Stvarna alkoholna jakost (% vol.) 12 ≤ % vol. ≤ 15”, treba pisati „≥ 12 %”. Jedinstveni dokument nije izmijenjen.

2.2. Uključivanje nove sorte

Sorta „Petit Verdot” uvrštena je zbog sposobnosti prilagodbe obilježjima proizvodnoga područja i svojstava grožđa u smislu postizanja kvalitete i svojstava jedinstvenih vina Dehesa del Carrizal. To znači da se mogu proizvoditi jednosortna vina ove sorte i da se Petit Verdot može pridodati vinima dobivenima od različitih sorti.

U točki 2.2. specifikacije proizvoda o svojstvima koja se utvrđuju organoleptičkom analizom dodana je točka 2.2.3. o sorti Tinto Petit Verdot i organoleptičkim svojstvima vina koja su proizvedena od te sorte, a u točkama 2.2.4. i 2.2.5. sorta Petit Verdot pridodana je mješavinama tih vina. Isto tako, uvrštena je u točki 3.1. o jednosortnim vinima.

Sorta „Petit Verdot” uvrštava se i u točku 6. „Sorte vinove loze”.

Uvrštena je kao sekundarna sorta. Dakle, to ne utječe na Jedinstveni dokument.

2.3. Uključivanje sorte Tempranillo u svim mješavinama

Sorta „Tempranillo” pridodana je u sve moguće mješavine dopuštenih sorti kako bi se posebnim značajkama svake sorte povećale mogućnosti miješanja bez promjene analitičkih i organoleptičkih svojstava koja su u specifikaciji utvrđena za ta vina.

U točki 2.2. specifikacije proizvoda o svojstvima koja se utvrđuju organoleptičkom analizom sorta Tempranillo uvrštena je u točku 2.2.4. Jedinstveni dokument nije izmijenjen.

2.4. Minimalno vrijeme dozrijevanja

Uklonjeno je maksimalno vrijeme dozrijevanja jer su izmijenjene zapremnine bačvi, stoga je potrebno produljiti maksimalna vremena dozrijevanja. Budući da se vino kontrolira kušanjem, ograničenje se stavlja samo na minimalno vrijeme dozrijevanja.

U specifikaciji proizvoda izmijenjene se sljedeće točke: 2.2.4., 2.2.5., 3.1. i 3.2. Jedinstveni dokument nije izmijenjen.

2.5. Povećanje temperature alkoholne fermentacije

Izbrisan je temperaturni raspon alkoholne fermentacije i utvrđena maksimalna temperatura. Time se omogućuje početak alkoholne fermentacije pri nižoj temperaturi, zbog čega ona počinje sporije čuvajući primarne arome vina.

U točki 3.1. specifikacije proizvoda, u kojoj se navode temperature alkoholne fermentacije „između 22 °C i 30 °C”, trebalo bi pisati „do 35 °C”.

U Jedinstvenom dokumentu izmijenjena je točka 2.5.1. „Posebni enološki postupci”.

2.6. Minimalno vrijeme maceracije

Izbrisan je raspon dana maceracije i utvrđen minimalni broj dana kako bi se postiglo više primarnih aroma u određenim serijama i postigla organoleptička složenost konačnog proizvoda.

U točki 3.1. specifikacije proizvoda, umjesto držanja u spremnicima „od 10 do 30”, trebalo bi pisati „najmanje sedam” dana maceracije.

U Jedinstvenom dokumentu izmijenjena je točka 2.5.1. „Posebni enološki postupci”.

2.7. Povećanje prešanog prinosa

Traži se povećanje prešanog prinosa za sva vina sa 60 do 70 litara na 100 kg berbe na 75 litara na 100 kg berbe, s obzirom na to da se ranije uzimalo u obzir samo ručno branje, a u slučaju mehaničkog branja prinosi rastu od 4 % do 6 % jer u tom slučaju samo grožđe ulazi u vinariju, ali ne i stabljike.

U točki 3.1. specifikacije proizvoda, umjesto „60 do 70 litara na 100 kg berbe”, trebalo bi pisati „75 litara na 100 kg berbe”.

U Jedinstvenom dokumentu izmijenjena je točka 2.5.1. „Posebni enološki postupci”.

2.8. Povećanje temperature malolaktične fermentacije

Izbrisan je temperaturni raspon malolaktične fermentacije i utvrđena maksimalna temperatura. Time se omogućuje početak malolaktične fermentacije pri nižoj temperaturi, zbog čega ona počinje sporije stvarajući veću organoleptičku složenost konačnog proizvoda.

U točki 3.1. specifikacije proizvoda, u kojoj se navode temperature malolaktične fermentacije „između 20 °C i 22 °C”, trebalo bi pisati „do 25 °C”.

U Jedinstvenom dokumentu izmijenjena je točka 2.5.1. „Posebni enološki postupci”.

2.9. Minimalno razdoblje malolaktične fermentacije

Izbrisan je raspon dana malolaktične fermentacije i utvrđen minimalni broj dana, s obzirom na to da neke serije imaju niže razine jabučne kiseline na početku malolaktične fermentacije te stoga mogu ranije završiti postupak.

U točki 3.1. specifikacije proizvoda, umjesto držanja u spremnicima „koje traje od 10 do 30 dana”, trebalo bi pisati „koje traje najmanje sedam dana”.

U Jedinstvenom dokumentu izmijenjena je točka 2.5.1. „Posebni enološki postupci”.

2.10. Zapremnina bačvi

Izbrisana je zapremnina hrastovih i drvenih bačvi u litrama jer nam upotreba bačvi različitog obujma omogućuje prilagodbu vremena dozrijevanja različitih sorti grožđa ovisno o njihovim svojstvima.

U točki 3.1. specifikacije proizvoda, umjesto „Dozrijevanje od 12 do 24 mjeseca u hrastovim bačvama od 225 do 300 litara koje nisu starije od pet godina te drvenim bačvama od 4 000 litara, uz kontroliranje vremena dozrijevanja kušanjem”, trebalo bi pisati „Dozrijevanje najmanje 12 mjeseci u francuskim i/ili američkim i/ili europskim hrastovim i/ili drvenim bačvama, uz kontroliranje vremena dozrijevanja kušanjem”.

U točki 3.2. specifikacije proizvoda, umjesto „Dozrijevanje traje ukupno od 12 do 24 mjeseca i odvija se u francuskim hrastovim bačvama od 225 do 300 litara i drvenim bačvama od 4 000 litara. Bačve koje se upotrebljavaju ne smiju biti starije od 2 do 3 godine prvih nekoliko mjeseci, nakon čega slijede nove bačve ili bačve stare godinu dana. Vrijeme dozrijevanja kontrolira se kušanjem.”, trebalo bi pisati „Dvije vrste vina proizvode se ovisno o ukupnom vremenu dozrijevanja, koje može trajati minimalno 3 mjeseca kod vina opisanog u točki 2.2.4. ove specifikacije i minimalno 12 mjeseci kod vina opisanog u točki 2.2.5. ove specifikacije. Dozrijevanje u francuskim i/ili američkim i/ili europskim hrastovim i/ili drvenim bačvama, uz kontroliranje vremena dozrijevanja kušanjem.”

U Jedinstvenom dokumentu izmijenjena je točka 2.5.1. „Posebni enološki postupci”.

2.11. Izmjene proizvodnje bijelog vina Chardonnay

Ograničena je maksimalna temperatura hladne maceracije kako bi se postigla veća složenost aroma kako bi primarne arome bile bolje izražene. Izbrisan je maksimalni postotak mošta koji fermentira na sedimentu i potrebno vrijeme stajanja u bačvama kako bi veća količina mošta dulje vrijeme fermentirala u hrastovima bačvama i kako bi se postiglo više tercijarnih aroma. Produljen je i postupak fermentacije kako bi se postigle snažnije sekundarne arome. Time se dobiva složenije vino koje zahtijeva minimalno ili nikakvo filtriranje.

Izmijenjena je točka 3.3. specifikacije proizvoda i točka 2.5.1. Jedinstvenog dokumenta.

2.12. Povećanje zemljopisnog područja

Tražimo povećanje područja za 5,03 hektara, s obzirom na to da taj dio graniči s parcelama koje se već nalaze u specifikaciji proizvoda. Budući da te parcele graniče s parcelama koje su već navedene u zemljopisnom području oznake ZOI, a odvojene su samo cestom, ispunjavaju iste uvjete klime, reljefa i tla. Prvotno nisu bile uključene jer nisu bile zasađene vinovom lozom.

U točki 4. specifikacije proizvoda, „Razgraničenje zemljopisnog područja”, dodane su riječi „i parcele 860a, 860b i 860c poligona 23”, a područje je povećano na „26,2764 hektara”.

U Jedinstvenom dokumentu izmijenjena je točka 2.6. „Određeno zemljopisno područje”.

2.13. Uključivanje novog maksimalnog prinosa

Dodan je maksimalan prinos za novu sortu Petit Verdot, s obzirom na to da je obvezno dodati maksimalni prinos utvrđen za novu sortu prilikom dodavanja nove sorte.

U točki 5. specifikacije proizvoda „Maksimalan prinos”, dodano je sljedeće: „– Petit Verdot: 84 hl/ha i 12 000 kg/ha.”

U Jedinstvenom dokumentu izmijenjena je točka 2.5.2., „Maksimalan prinos”.

2.14. Ažuriranje popisa ovlaštenih certifikacijskih tijela za specifikaciju proizvoda „Dehesa del Carrizal”.

Navode se naziv i adresa trenutačnog ovlaštenog certifikacijskog tijela.

U točki 9.1. specifikacije proizvoda „Kontrolno tijelo”, dodano je sljedeće certifikacijsko tijelo:

LIEC AGROALIMENTARIA, S.L. Pol. Industrial Calle XV, Parcela R-113 13200 Manzanares (Ciudad Real) ESPAÑA

Dodana je i nova poveznica na kojoj se navode certifikacijska tijela imenovana za provjeru specifikacije proizvoda za ovu oznaku ZOI.

Jedinstveni dokument nije izmijenjen.

JEDINSTVENI DOKUMENT

1. Naziv koji je potrebno upisati u registar

Dehesa del Carrizal

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

4. Opis vina

VINO

Crno i bijelo vino

Jednosortna i miješana crna vina boje višnje morello, trešnje ili višnje, ovisno o vinu, srednjeg do srednjeg/visokog intenziteta boje. Voćne arome s planinskim notama. Okus kompota s dugotrajnim i raskošnim naknadnim okusom.

Bijelo vino je zelenkaste blijedožute boje, lagano bistrog intenziteta. Aroma egzotičnog voća i koštuničavog voća. Maslac, vrhnje, kvasac. Suho, masno, gotovo uljno. Tanini iz novog drva. Tropsko voće, talog i prepečenac. Snažan i svjež okus nakon kušanja.

Opća analitička svojstva

Maksimalna ukupna alkoholna jakost (u % volumnog udjela) Minimalna stvarna alkoholna jakost (u % volumnog udjela) 12 Minimalni ukupni udio kiselosti 4 u gramima po litri, izraženo kao vinska kiselina Maksimalni sadržaj hlapljivih kiselina (u miliekvivalentima po litri) 16,7 Maksimalni ukupni sadržaj sumporova dioksida (u miligramima po litri) 120

Zbog ograničenja koja nisu navedena potrebna je usklađenost s općim zakonodavstvom koje je na snazi.

5. Enološki postupci

a. Osnovni enološki postupci

Prešanje do najviše 1,5 kg/cm2, čime se dobiva do 75 litara na 100 kg berbe. Crna vina: alkoholna fermentacija pri temperaturi koja nikad nije viša od 35 °C. Malolaktična fermentacija pri maksimalnoj temperaturi od 25 °C najmanje sedam dana. Dozrijevanje u francuskim i/ili američkim i/ili europskim hrastovim bačvama i drvenim bačvama. Bijela vina: hladna maceracija od 6 do 12 sati pri maksimalnoj temperaturi od 16 °C. Najmanje 25 % dobivenog mošta mora fermentirati na sedimentima u bačvama.

b. Maksimalni prinosi

Cabernet Sauvignon i Tempranillo

10 000 kg grožđa po hektaru

Cabernet Sauvignon i Tempranillo

70 hektolitara po hektaru

Syrah i Petit Verdot

12 000 kg grožđa po hektaru

Syrah i Petit Verdot

84 hektolitara po hektaru

Merlot

8 500 kg grožđa po hektaru

Merlot

59,5 hektolitara po hektaru

Chardonnay

9 000 kg grožđa po hektaru

Chardonnay

63 hektolitara po hektaru

6. Ograničeno zemljopisno područje

Područje uključuje sljedeće parcele u općini Retuerta del Bullaque (Ciudad Real): 449a, 449ec, 449ea, 449eb, 449ada, 449adb, 449adc i 449eca poligona 9 te 860a, 860b i 860c poligona 23.

Površina vinograda iznosi 26,2764 hektara.

7. Glavne sorte vinove loze

CHARDONNAY

SYRAH

CABERNET SAUVIGNON

8. Opis povezanosti

1. Detaljni podaci o zemljopisnom području (prirodni i ljudski čimbenici): Zemljopisno područje obilježavaju područja kamenitog tla i uskih vodenih kanala. Smješteno je u depresiji, na padini okrenutoj prema sjeveru, koju štiti brežuljak bacajući sjenu na vinograd u ranu večer i kojom prolazi potok Carrizal. Potok donosi vlagu i stvara izmaglicu čak i ljeti, zbog čega nastaju vina koja su gotovo atlantske prirode, za razliku od mediteranskih vina iz okolnih područja. Nadmorska visina od gotovo 800 metara uzrokuje velike razlike u temperaturi danju i noću te sporo sazrijevanje, a u iznimnim godinama razdoblje sazrijevanja može trajati do 60 dana od zrenja do berbe. I razlike u temperaturi tijekom razdoblja sazrijevanja veće su nego u okolnom području. Tlo je grube teksture, s područjima u kojima je 80 % frakcije više od 2 mm. Tijekom stvaranja tla potok je prenosio kvarcit, što je bilo od temeljne važnosti jer je oblikovao sloj grube teksture i znatne debljine iznad nižih naslaga ilovastog tla. Tlo je kvarcitno i kiselo, s pH-vrijednosti između 4,7 i 6, što je znatno niže od pH-vrijednosti okolnog područja. Zemljopisno područje zaštićeno je brdovitim mediteranskim terenom od toplih južnih vjetrova, što onemogućuje više temperature. Obilježavaju ga vrste kao što su hrast crnika, bor, vrijes, bušin, ružmarin i timijan.

2. Podaci o kvaliteti ili svojstvima vina uvelike ili isključivo nastalima zahvaljujući zemljopisnom okruženju: Proizvedena vina atlantske su prirode, za razliku od mediteranskih vina iz okolnog područja. Obilježava ih nedostatak toplih nota, arome koje podsjećaju na šikaru (timijan, ružmarin i vrijes) te smolaste i umirujuće note (bor i eukaliptus) ili egzotično voće i koštuničavo voće u bijelim vinima. Vina su svježa i uravnotežena, dobre kiselosti. Crna vina sa zrelim taninima nježna su i glatka, dok su bijela vina svježa i veće kiselosti nego što je to uobičajeno za vina iz okolnog područja. I crna i bijela vina mogu dugo dozrijevati u bocama.

3. Povezanost između značajki zemljopisnog područja i kvalitete vina: Visina i usmjerenost zemljopisnog područja, koje ga štite od toplih, suhih vjetrova, te sjenovitost vinograda uvečer i vlaga koju donosi potok stvaraju temperaturni raspon zahvaljujući kojem tanin dovoljno zrije. Zbog toga nastaju vina bez toplih nota, primjetne atlantske prirode. Crna vina nježna su okusa, sa zrelim taninima te dugotrajnim i raskošnim okusom nakon kušanja, dok bijela vina imaju jak i svjež naknadni okus. Gruba tekstura tla i prijenos kvarcita potokom podižu kiselost tla, zbog čega nastaju svježa, uravnotežena vina veće kiselosti nego što je to uobičajeno za vina iz okolnog područja. Time se omogućuje dulje dozrijevanje u bocama. Šikara s tipičnim biljnim vrstama (bušin, vrijes, timijan, lavanda, ružmarin itd.) okružuje vinograd i daje aromi vina karakteristične note šikare i umirujuće natruhe, odnosno note egzotičnog voća i koštuničavog voća u bijelim vinima.

9. Osnovni dodatni uvjeti

—

Poveznica na specifikaciju proizvoda

http://pagina.jccm.es/agricul/paginas/comercial-industrial/consejos_new/pliegos/3_PLIEGO_DEHESA_CARRIZAL_20180628.pdf